text: Stort efterslæb i huspriserne
  18 september 2013 kl. 10.16
  Huspriserne i Syd- og Sønderjylland er stadig betydeligt lavere end før finanskrisen brød ud i 2008.
  Det fremgår af en opgørelse, som Nykredit har lavet. Kun i de største byer som Aarhus og København er priserne tæt på niveauet i 2008.
  - Det går ikke lige godt overalt. Men tallene indikerer, at boligmarkedet mange steder er i klar bedring efter en langvarig sygdomsperiode. Det er meget opmuntrende, og vi ser det som endnu et tegn på, at dansk økonomi er på vej mod lysere tider. Der er mange positive signaler for tiden: Forbrugertilliden er steget markant siden maj, detail- og dankortomsætningen vokser lidt, ledigheden er faldet, og samtidig er renten fortsat historisk lav, siger Nyboligs pressechef, Kim Pauli.
  Opgørelsen kan være en trøst for de huskøbere, der har købt for dyrt umiddelbart før finanskrisen, men i Syd- og Sønderjylland er der stadig et betydeligt efterslæb:
  Horsens, minus 17 procent
  Hedensted, minus 19
  Varde, minus seks
  Esbjerg, minus syv
  Billund, minus 11
  Tønder, minus 12
  Vejle, minus 13
  Aabenraa, minus 16
  Kolding, minus 16
  Sønderborg, minus 19
  Fredericia, minus 21
  Haderslev, minus 21
  Vejen, minus 23.
  Fanø: For få solgte ejendomme til at gøre tallet op.
  